נאום שר האוצר לוי אשכול בוועידה השמינית של פועלי ארץ ישראל, תל אביב, 27.8.1956

[מקור: pdf 596, עמודים 69-115]

נאום שר האוצר לוי אשכול

בוועידה השמינית של מפלגת פועלי ארץ-ישראל

תל-אביב, יום ב' – 27.8.56

השנים מאז הוועידה האחרונה היו קובעות בבצוע המהפכה בחיי העם והארץ.

למעלה מ-70 ריבוא יהודים עולים חדשים מקצות העולם ומתוך 70 גלויות עלו ארצה ואנו מונים כיום יחד עם לא-יהודים 1.8 מיליון נפש וגולשים למאת האלף ה-19.

גלויות שלמות ורבות חוסלו. חלק גדול הגיע ועלה מארצות מפגרות מבחינת ציוויליזציה, תרבות וטכניקה. רובם של העולים באו מחוסרי כל רכוש.

מתוך טעמים לאומיים ונימוקים של פטריוטיות כלל יהודית וישראלית, ליווה העם בתפוצותיו את חלוציו לציון ואת המוני שבי ציון באמצעים כספיים עצומים.

פנומנון היסטורי זה הוא אחד מפלאי מהפכת התחייה וניסיה.

המונים ויחידים רחוקים מרחק אלפי מיליון ממקום המעשה ומנותקים לכאורה אלפי שנים מנשמת העניין, מטילים על עצמם מרצון תרומת כסף גדולה ממושכת ומתמדת לביצוע חלום דורות אשר בלב ובתפילה.

3,000 מיליון ל"י הושקעו במשק מאז הקמת המדינה

הממשלה הצליחה לגייס ממקורות לאומיים ובין לאומיים סכומים אדירים.

יש להניח שהושקע עד עכשיו בארץ ביצירת נכסים ומשק מאז הקמת המדינה סך 3,000 מיליון ל"י (במחירי 1955) (אינו כולל הוצאות הצבא וקליטה ראשונית של העולים), ומהם 2,000 מיליון גויסו ממקורות ציבוריים ולאומיים.

הקרקע, המים החשמל ויתר אוצרות הטבע – בידי העם העובד

תנועת העבודה החלוצית וההון הלאומי הניחו יסודות נרחבים למשק ולכלכה לאומית בהם אמצעי הייצור שייכים לעובד ולו גם כל ההנאה המושגת מן השימוש בהם, ובעזרתם, באוצרות הטבע.

תחילה בעזרת הקה"ק (הקרן הקיימת), והאחר-כך מידי צ.ה.ל. שהקמתו ופעולתו מומנה על ידי אמצעים ציבוריים ולאומיים, הועמדו 92% מכל שטחי אדמת ישראל לקניין עולם של העם.

האדמה, אפוא, תוכל רק ליהנות את עובדיה ולא תשמש אובייקט לניצול ספסרי ולהתעשרות ספקולטיבית.

דין האדמה המולאמת חל גם על המים. וגם הם, אלה אשר במעמקי האדמה ואלה אשר נגלים במעיינות ונהרות וימים יעמדו לרשות העובד.

באמצעים לאומיים ממלכתיים הוקמו מאות כפרים חקלאיים לצורותיהם השונות.

בכפרים האלה רבבות משפחות עובדים המנהלים משקם על יסודות שיתוף מלא או חלקי והבנויים בעיקר על עבודת המתיישב ומשפחתו.

מאות אלפי נספק מתפרנסים מיגיע כפיהם ללא ניצול אחרים בהשתמשם באמצעי ייצור שהורכשו להם על ידי האומה תוך תכנון מלא ומקיף.

גם החלק החקלאי שיושב על אדמתו הפרטית במושבות הוותיקות ובאיזור הפרדסנות משתייך בעיקרו למשק הזעיר ומעניינת בנדון זה טבלה המראה הבעלות על שטחי הפרדס:

80,000 דונם פרדס נושא פרי שבידיים פרטיות מתחלקים לפי גודל:

|  |  |  |
| --- | --- | --- |
| גודל פרדס | מספר פרדסים | האחוז |
| עד 5 דונם | 660 | 15 |
| עד 10 דונם | 1450 | 32 |
| עד 20 דונם | 1210 | 27 |
| עד 30 דונם | 470 | 10 |
| מ-30 עד 50 | 350 | 8 |
| מ-50 עד 100 | 240 | 5 |
| מעל מאה | 120 | 3 |

לאמור, 74% של פרדסים נמצאים בידי בעלים זעירים.

המדינה והעם הרכישו להמוני עולים ולעובדים מחוסרים עצמאים אשר התייצבו לרשות בנינה כמעט על אמצעיה: בקרקע, במים, בבתים ובבניינים אחרים, במכונות וכלי מלאכה וכו'. לדיור ולשיכון בלבד הושקע סכום של קרוב ל-500 מיליון ל"י נוסף לאמצעי הדיור הרבים שנשארו ריקים לאחר מלחמת השחרור.

הוקמו בארץ למעלה מ-440 ישובים חקלאיים חדשים בגליל ובנגב, בשפלה ובהר וקרוב ל-35 אלף יחידות משק חדשות הוקמו בארץ מאז הקמת המדינה. פי שנים ומעלה מאשר בכל תקופת ההתיישבות בארץ מקץ חיבת ציון ועד הקמת המדינה.

בוצרו ופותחו כל יתר המשקים הקודמים.

שטח האדמה המעובד גדל מ-1.5 מיליון דונם בשנת 1949 ל- 3.6 מיליון דונם בשנת 1955 והשטח המושקה גדל פי 4, מרבע מיליון דונם בשנת 1949 למיליון דונם שלחין השנה.

נעשתה מלאכה אדירה של גילוי מים תת-קרקעיים על-ידי קידוחים, שונו סדרי בראשית על-ידי הפנית נהרות ונעשו ניסיונות רציניים באגירת מי גשם בריכות ואגמי ענק. מאות אלפי טון פלדה ומלט נותכו לצינורות, עשרות אלפי ק"מ צינורות מים הונחו באדמה להוביל מים מהמקורות אל השדות.

החקלאות, זו הוותיקה, המפותחת וזו החדשה שהוקמה זה עתה החלה להניב פריה המבורך. החקלאות מספקת את כל החלב, הביצים, הירקות והפירות, הדגים והעופות וכ-1/3 בשר הבקר. ו – 80% מהגרעינים למספוא וכ- 15-20% מהכותנה ובכורי סלק סוכר. החקלאות שלנו מספקת כיום כ-70% מהמזון שאנו צורכים בארץ, נוסף על 40 מיליון דולר ייצוא.

תנובה, היא ולא אחר, בבעלותה של ההסתדרות ושל היצרנים בעצמם המשווקת את תוצרת החקלאות העובדת והגיעה בשנת תשס"ו –

|  |  |
| --- | --- |
| בשווק חלב | ל-77% |
| בשווק ירקות ותפ"א | 54% |
| בשווק דגים | 97.4% |
| בשווק תוצרת הלול | 63.2% |
| בשווק בטנים | 70% |
| בשווק פירות | 73.3% |
| בשווק כתנה | 80% |
| בשווק סוכר | 75% |

יתר החברות המשווקות גם הם תוצרת של חקלאים זעירים. כל המשווקים הציבוריים הללו אין חשש של ניצול, התעשרות וספסרות נופל עליהם.

מפעלי הכוח והמים, מקורות הכוח בארץ, נמצאים בידי המדינה או בבעלות ציבורית והסתדרותית.

כמעט כל מחצבי ישראל, ממחצבי חומרי בנין ועד לכרית נפט הם כיום או ברשות הממשלה או ברשות ציבורית ובעלות חברתית, אשר מבטיחים מניעת התעשרות ספסרית על חשבון הכלל. הוא הדבר גם לגבי מפעלי החרושת הגדולים הנשענים על גלם המחצבים הללו.

התפתחה התעשייה. הוקמו בתי חרושת למאות המעבדים חומרי גלם ארעי וחומרים המובאים מן החוץ במקצועות רבים שונים וחשובים מתוצרת גומי עד לפלדה וברזל, מכימיקלים ועד לקרמיקה, מטקסטיל עד לעבוד עץ, נייר ופלסטיקה.

בשליש מהתעשייה בארץ נמצאת בידיים ציבוריות, של ההסתדרות ושל הקואופרטיבים ושל הממלכה.

תחבורה להסעת אדם, ולהובלת משא ביבשה, באוויר ובים על נמליהם, תחנותיהם ומתקניהם, הם בעיקר בבעלות הממשלה או בבעלות קואופרטיבית של עובדי השירותים החשובים האלה.

בפעם הראשונה בדברי ימי העולם וישראל נגלה נפט ויש לנו כיום ראשית בכורי הנפט יוצא חלציה של אדמת ישראל.

כמחצית הפועלים העוסקים בבניה ובעבודות ציבוריות מועסקים על-ידי הממשלה, העיריות והמוסדות הקבלניים של ההסתדרות.

שירותי החינוך, החל מגן-ילדים וגמור באוניברסיטה וטרניות, שירותי הבריאות והאשפוז, בתי-חולים ומרפאות; שירותי סעד ועזרה, ביטוח בפני מחלה ולימי זקנה – כולן מרוכזות בידיים ממלכתיות וציבוריות לשרות המוני התושבים, העולים והוותיקים.

85% מההכנסה הלאומית בידי העובדים ובעלי הקנסות קטנות

כ-60% מההכנסה הלאומית בשנת 1955 באה מהסקטור הציבורי והשיתופי לפי החלוקה הבאה:

|  |  |  |
| --- | --- | --- |
| ענף | במחירים שוטפים במיליוני ל"י | אחוז של הסקטור הציבורי והשיתופי |
| 1. חקלאות
 | 219 | 75% |
| 1. חרושת מכרות ומלאכה
 | 417 | 30% |
| 1. חשמל ומים
 | 33 | 98% |
| 1. בניה ועבודות ציבוריות
 | 109 | 55% |
| 1. תחבורה
 | 128 | 80% |
| 1. מסחר, בנקאות וכספים
 | 398 | 35% |
| 1. ממשלה רשויות מקומיות ומוסדות ציבור
 | 397 | 100% |
|  סה"כ: | 1701 | 60% |

540 אלף מועסקים יהודים מתחלקים כדלקמן:

|  |  |  |
| --- | --- | --- |
|  | באלפים | באחוזים |
| שכירים בממשלה ומוסדות ציבור | 162.2 | 30 |
| שכירים במפעלים פרטיים | 182.9 | 33.9 |
|  סה"כ שכירים: | 345.1 | 63.9 |
|  |  |  |
| חברי קבוצים | 48.8 | 4.0 |
| בני משפחה העובדים ללא תמורה | 26.8 | 5.0 |
| עצמאיים כולל מושבים וקואופרטיבים | 119.3 | 22.1 |
|  | 540.0 | 100.0 |

מתוך זה כמחצית עוסק בחקלאות, דיג, בניה, חשמל, מים ועבודות ציבוריות.

רק כ-40 אלף במסחר ותיווך, כולל סוחרים זעירים וחנוונים קטנים, רוכלים וקיוסקאים וכו'.

ועוד כדאי לדעת שכתוצאה מן הסטרוקטורה של הכלכלה והמשק הלאומי הרי מתוך סך כל הכנסה לאומית באותה שנה בסך 1,700 – מיליון ל"י – 1,000 מיליונים ל"י נחשבים כהכנסות השכירים.

מתוך 700 מיליון ל"י הכנסות העצמאיים – 70-80% הן של בעלי הכנסות קטנות, כגון הקיבוצים, המושבים, הקואופרטיבים ובעלי מלאכה זעירים ואחרים, ורק כ- 20-30% מה-700 מיליון לירות נכנסים לידי עצמאים בעלי הכנסות יותר גדולות.

ובכן, אפוא, 80-85% מכל ההכנסה הלאומית היא בידי שכירים ועצמאים – בעלי הכנסות קטנות.

הודות לפיתוח התעשייה והמלאכה החקלאות והמחצבים, הגענו לידי כך שלמעלה מ- 3/4 התצרוכת שלנו נוצרת בארץ ממקורותיה, גלמיה ומגלם מובא ופחות מ- 25% באה ממקורות יבוא.

עלתה רמת החיים בארץ

ההכנסה הלאומית הריאלית למפרנס עלתה ב-6 שנים אלו ב-17%.

עלתה, אפוא, רמת חייהם של כל התושבים בארץ.

עלתה פי כמה רמת החיים של העולים החדשים שבאו מארצות המזרח, עלתה רמת חייהם של השכירים בארץ וכן עלתה רמת חייהם של כל החוגים העצמאיים בקיבוץ ובמושב, בקואופרציה והן של אלה העוסקים במסחר ובשירותים.

ובהסתמך על עדותה של ההסתדרות, הרי לפי א. בקר:

"פועל תעשייה היה מקבל בראשית 1948 שכר חודשי ממוצע של 39 לירות, ואילו כיום מגיע שכר זה ל- 205 לירות. משמע עליה פי חמישה ומעלה. באותו פרק זמן עלה אינדקס יוקר המחיה ב-275 נקודות ל-866 (לפי הבסיס הקודם ושילוב עם החדש), משמע שהעלייה במדד ההתייקרות הייתה רק פי שלושה. כיצד להסביר עליית השכר מעל למדד ההתייקרות, אם לא בהעלאות שכר היסוד שניתנו בשנים 1948-1952... זאת ועוד, אין גם להתעלם מן העובד, שרבבות פועים העלו שכרם ב-24% בממוצע מעל התעריף ע"י שיטת השכר הצמוד לתפוקה".

-----

ואם נוסיף לכך את עליות השכר בשנים 1955/56, הרי ללא כל ספק שופר מצבו ומעמדו של הפועל השכיר במדינה.

אוסיף ואומר: שופר מעל יכולתם של המשק והכלכלה הארצית.

התקדמות רבה חלה גם בשיפור הזכויות הסוציאליות של הפועל.

לפי עדותו של א. בקר, הרי:

בשנת 1948 הסתכמו התשלומים הסוציאליים של פועל תעשייה ב-16% משכרו, ואילו בראשית 1955 הגענו לממוצע של 30%, גידול של 90%. קרן הביטוח של פועלי הבניין הייתה גובה 11% מן השכר, ואילו כיום היא גובה 20.5%. עובדים זמניים בתעשייה, בחקלאות, בפקידות היו חסרים זכויות סוציאליים בכלל, ואילו במשך הזמן הקימו את קרנות הביטוח שלהם ומגיעים ל- 12-13% מן השכר. רק למותר יהיה להדגיש את חשיבותו של השכר העקיף הזה בהגדלת שכרו הממשי של הפועל".

ואני מוסיף ואומר:

בינתיים חלה התקדמות והתפתחות נוספת בשטח זכויות סוציאליות ואל אטעה הרבה אם אגיד שהיא נעה כיום ב- 35-40% מהשכר וישנם שכירים במקומות עבודה רבים המקבלים אף 50 ויותר אחוז זכויות ותשלומים סוציאליים.

הונח אפוא, יסוד למשק וכלכלה של עם עובד אשר יחד עם ממשלתו ומוסדותיו הציבוריים חולשים על אוצרות הטבע ועל חלק גדול של אמצעי הייצור. חלק מכריע מן העובדים עובד במפעליו העצמיים או במפעלים ציבוריים , ממלכתיים וקואופרטיביים. אין הם אובייקט לניצולו של הזולת.

השכר הניתן עבור העבודה וההכנסה של העצמאים מאפשר לרוב האוכלוסייה ויודגש לרוב מכריע סיפוק מצרכים רבים המצויים בשפע: מזון, לבוש, כלי-בית וריהוט; ואף שעשועים לא יחסרו. והממשלה מספקת ומשרתת הציבור בשירותי חינוך, בריאות, ביטחון, תרבות ושירותים סוציאליים אחרים.

על-אף טרוניות ותלונות, יודעים המוני התושבים בארץ שמבחינה כלכלית הגיעו רבים רבים לרווחה ולרמת חייהם גבוהה מכל שהיה בעבר.

קול ה"תור" חלף, עבר מארצנו

חברים!

במאבק ומאמץ עלינו על רמה נישאה. שרשרת הישגים פיננסיים, משקיים, ארגוניים, חינוכיים, ביטחוניים ותרבותיים מאחורינו.

השנים שמאחורנו לחמו וקלטו, בנו וחרשו, זרעו ונטעו, פיתחו חרושת ומלאכה, חפרו וחצבו מים ומינרלים וכו', הן הכינו מזון לאכול, בגד ללבוש ובית לדור להמונים גדולים. נאבקנו, שרינו ויכולנו. הגענו ממחסור לשפע. מפיקוח וקיצוב, לשובע ובחירה חופשית, קול ה"תור" חלף ועבר מן הארץ. השגנו יציבות יחסית במטבע, במחירים ובכלכלה.

לכאורה הכל אתא שפיר. ומדוע תלווה אותנו דאגה רבה בעבודתנו ולמה תכרסם החרדה בלב? הן יכולנו לשקוט על השמרים לשקוד על המלאכה ולשוש על התוצאות.

לבאות ולימים הבאים היא הדאגה הכבדה, חברי וידידי.

מחוץ למעגל

הבה ואסביר:

בסקרי את העבר הקרוב והישגיו קבעתי כי רוב האוכלוסייה הגיע לחיי רווחה.

הדגשתי ואמרתי רוב ואם תרצו רוב מכריע. אולם, יש מיעוט ניכר אשר לעינינו ובתוכנו חי חיי מחסור ודחק.

אין הוא נקלט למעגלי העבודה היוצרת, אין הוא שותף לשמחת היצירה ואין לו סיפוק לא חומרי ולא רוחני מתעסוקת הדחק שלו מספר ימים מוגבל לשבוע.

חוג זה, המונה 12-15 אלף מחפשי עבודה הוא למעשה יותר רחב, ומקיף בוודאי 23-30 אלף בתי אב.

נוסף לרבבות מקופחים אלה הרי אנו לוחמים ונאבקים על עלייה וקליטת רבבות עולים חדשים. מדי שנה מתווספים כשתי רבבות בנים ובנות צעירות המחפשים סדן לפעולה, עבודה ויצירה. 80-100 אלף נפש ממוצע, אם לא למעלה מזה, יתווספו מדי שנה מתוך העלייה והריבוי הטבעי שלנו.

במה ואיך נאחיז את מפרנסיהם, מה תהי מנת חלקם בייצור ובסיפוק מעבודתם, ומה תהי רמת שכרם וחייהם הם? מה צפוי להם? בנייה ויצירה? או עבודת דחק שתשתלם מקופת הממשלה כל עוד יהיה לה?

מאידך, אחוז העסוקים בעבודה יצרנית, בחקלאות ובתעשייה מגיע רק ל-38% בלבד. בהשוואה לארצות אחרות הוא קטן מאד. כמו-כן קטן עדיין גם אחוז המפרנסים בכלל בהשוואה למפרנסים הפוטנציאליים.

רוצה לומר שלעומת צרכנים רבים קטן מספרם של יוצרי נכסים ושירותים חיוניים וחשובים.

אחוז ניכר של מפרנסים ועסוקים מתבזבז ואובד לנו כיוצרים, באשר הם עוסקים בשירותים ומשלוחי יד בלתי נחוצים ולעיתים גם מזיקים.

וכל זה בזמן שבתי-החרושת אינם מנוצלים במלואם.

בתנאים כלכליים מתאימים אפשר היה להפעילם במלוא תפוקתם ולהעסיק אלפים רבים נוספים של עובדים בעבודה וביצור מועיל.

ולמה באמת, חברים, איננו מרחיבים את הייצור התעשייתי? למה איננו מנצלים את הפוטנציאל התעשייתי שלנו ולמה בכלל לא נרחיבהו? התשובה היא: אין לנו כיום שוק לממכר תוצרתנו התעשייתית.

לקראת שלב שני בפיתוח הארץ

תעשייתנו עברה עד עכשיו בעיקר לשוק המקומי.

בעצם, הבאנו, עם קיבוץ הגלויות, את השוק החיצוני למוצרנו, לפנים הארץ, ושחררנו עד עכשיו תעשייתנו וחקלאותנו מדאגת החיפוש אחרי שווקי חוץ.

בחלק מטבע הזר אשר גייסנו ל צרכי פיתוח וקליטה, היינו רוכשים עד עכשיו חומר גלם הדרוש לתעשייה לספק צריכתנו השוטפת, נוסף לחומרים שהשקענו בנכסי צאן ברזל של פיתוח. וסברה היא כי תמורת חלק הדולרים שהשתמשנו לרכישת חומרים לתעשיית הצריכה השוטפת, לא החזרנו ולא ייצרנו כל נכסי פיתוח. לאמור, אכלנו, פשוטו כמשמעו, עשרות מיליוני דולרים כד לקיים רמת החיים בגובה שלה הקיים, דבר שחייב להדאיגנו מאד.

באותה מידה מדאיג ומחריד חוסר הביטחון בהתמדת הזרימה ויכולת הגיוס של מאות מיליוני דולרים לרכישת חומרי הגלם בכלל.

ובאין חומר גלם מהחוץ תמורת מטבע זר שעלול לא להיות – אין תעשייה, ובאין תעשייה ובאין חקלאות – אין תעסוקה יוצרת ומכובדת, ובהעדרם אין שכר ואין רמת שכר ואין רמת חיים ויש מחסור ויש עוני מנוון ויש רעב או חצי רעב למבוגרים ולילדים.

והרי רבותי, לא פסקו חלילה בעולם חומרי גלם, מכונות ושירותים הכרחיים לנו. הם קיימים, ואפשר להשיגם גם באין דולרים זורמים מן החוץ כתרומה או כהלוואה.

אפשר להשיגם תמורת עמל, עבודה וזעה, כשרון, שכל וחריצות כאשר הם מתגלמים במוצרים ושירותים מסוימים. במילים אחרות, אפשר להשיג ולייבא חומרים נחוצים תמורת יצוא פרי עבודתנו.

הכרחי יצוא: - מן הגורן ומן היקב, מן החרושת ומן הסדנא, כמו גם משירותי תיירות והובלה באוויר ובים.

וכאן חברים, הגענו לנקודה.

לאחר שלמדנו בתקופה האחרונה, והרחבנו הייצור ולאחר שסיפקנו עד עכשיו בעיקר את תיצרוכתינו, אנו נכנסים לשלב שני של פיתוח הארץ, לתקופה שסימנה וצוויה שלה הוא הייצוא.

ייצוא לשם ייבוא החסר לנו.

תלות ביבוא ובכספי חוץ

כאמור, אנו מייבאים כיום חומרים תמורת מטבע זר במזומנים. ואנו מביאים אותם בסך של 250 מיליון דולר בכדי לקיים עצמנו ורמת חיינו ושירותנו הנוכחיים,

|  |  |  |
| --- | --- | --- |
| דלק ב -  |  | 40 מיליון דולר |
| חיטה ב-  | 15 מיליון דולר |  |
| חומר גלם לייצר שמן | 6 מיליון דולר |  |
| בשר ודגים | 7 מיליון דולר |  |
| סוכר | 3.5 מיליון דולר |  |
| חמאה וגבינה מעודפים | 8 מיליון דולר |  |
| קפה ותה וחומרי גלם לתעשיית מזון | 5.5 מיליון דולר |  |
| הובלת חומרי מזון | 7.6 מיליון דולר |  |
| סה"כ מזון |  | 53.5 מיליון דולר |
| חומרי גלם לתעשייה |  | 32.5 מיליון דולר |
| חומרי גלם לחקלאות |  | 14 מיליון דולר |
| חלקי חילוף |  | 17.5 מיליון דולר |
| רפואות וספרים |  | 7 מיליון דולר |
| ושירותים (הכוללים רכישת נשק בקצב רגיל, הוצאות החזקת צירויות בחו"ל, תשלום ריבית עבור החובות וכו' |  | 82 מיליון דולר |

נוסף לזה אנו מביאים מזון לשוק המקביל

|  |  |  |
| --- | --- | --- |
| בשר ושמן מעודפים אמריקאיים שלא בדולרים | 6.5 מיליון דולר |  |
| סוכר, אורז, בשר בקופסאות, קפה, תה, קקאו לשוקולד  | 3.5 מיליון דולר |  |
| פירות מיובשים ונס קפה ע"י חברת עמיון | 1.5 מיליון דולר |  |
| חומרי גלם למקררים | 0.7 מיליון דולר | סה"כ 12.2 מיליון דולר |
|  |  סה"כ | 250 מיליון דולר |

חברים, רק הדולרים השאולים הללו מקימים ההכנסה הלאומית הקיימת שלנו.

בלעדיהם לא נקיים רמת הייצור והתעסוקה בתעשייה ובחקלאות. שירותים רבים הנראים כחיוניים ייעלמו וסופנו לרדת ברמת חיינו לדרגה נמוכה.

ולו נפסק חלילה היום זרם הדולרים – דולרי התלות שלנו באחרים, או חלק מהם – ובחלק, זה בוודאי יכול לקרות – יקיץ הקץ לרמת החיים ולרמת התעסוקה הקיימת.

כשל עוזר נפל עזור.

אתם אבות הישוב ואבות התנועה ושליחיה שימו אל לבבכם הדבר! ודעו כי על חשבון 250 מיליון הדולרים השאולים הללו אנו עצמנו מייצרים ומשתכרים רק 70 מיליון דולר – שהם הערך המוסף – תמורה בעד עבודתנו – מסך כל הייצוא של 150 מיליון דולר לערך.

איננו בני התחרות בשווקי העולם

ולמה איננו מייצאים יותר? למה איננו מוכרים יותר מפרי עבודתנו לשוקי חוץ?

איננו מוכרים יותר בעיקר בגלל שאיננו בני התחרות עם אחרים, מנוסים וותיקים מאתנו, בשדה הקרב של כיבוש שווקים. בהופיענו רק עכשיו לשוק, אנו חייבים להיות זולים יותר ובכל אופן לא יותר יקרים. ובעובדה אנו יקרים יותר. ואנו יקרים יותר, מפני שהוצאות הייצור של כל יחידה עולות לנו יותר.

הרבה שותפים ליצירת המוצר וכולם חייבים לפעול ולעשות להורדת הוצאות היצור, אחרת אין תקוה לייצוא רחב ואין פרתון לבעיותינו הכלכליות.

הדבר חל על התעשיין, על ההנהלה ועל העובדים, כמוגם על המובילים ועל השווקים וכו'.

מניעת רווחים מופקעים

ידעתי שיש התעשרות קלה בארץ.

ידעתי, שיש השתמטות מנשיאה בעול חובות פטריוטיים.

יש ניצול קוניוקטורלי במשק בלתי-יציב.

נכון, שגם תעשיינים העובדים בעיקר לשוק המקומי הרוויחו בזמנים מסוימים – תוך הפרזה.

כל אלה גם יוצרים אטמוספירה של בזבוז והוללות שאינה הולמת הווי חיים למדינה וכלכלה צעירים הנאבקים עדיין על קיומם.

אולם לא מפי מעטים אלה נחיה ולא כמנהגם ננהג!

רווח מסוים והוגן מחויב המציאות הוא. הכרחי רווח המביא לאקומולציה מסוימת של הון לשם חידוש והרחבת מפעלים ולשם הגברת הפיתוח לפחות לצרכי הגידול הטבעי של האוכלוסייה.

אין זכות לאכול את פירות ההון וההשקעה מבלי להטיח את הרחבת המפעל והמשך פיתוחו.

בוודאי, יש לחוקק חוקי קרטלים ואנטי-מונופולים למנוע נזק וניצול מופרז.

בוודאי יוחק חוק נגד ריבית נושכת, ונעזר בו למניעת הפורענות הזאת.

יתכן שיתגלו עוד אמצעים למניעת ניצול ספסרי בלתי הוגן במידה שישנו. אולם, בל נשלה נפשנו לחשוב כי מכאן בלבד תצמח הישועה.

ובעוד שאינני מפחית מערכם וממקומם של נותני העבודה ומנהליה, רווחיהם והוצאותיהם תופסים בקביעת המחיר והוצאות הייצור, נזכור שמשק הארץ נבנה במידה גדולה ברשות המדינה וברשות העובדים בעצמם: בחקלאות, בתחבורה, בתעשייה ובמלאכה, בחשמל, במים, במחצבים וכן בכל השירותים הציבוריים והממלכתיים – ואלה הלא עסקיהם שקופים. אין הטענה של רווחים מופרזים או התעשרות ספסרית הולמת ונוגעת להם. והאם מפעליהם ויצורם של הללו שאינם מספסרים ומנצלים יכול להתחרות בשווקי עולם בלי סובסידיה גדלה והולכת?

העבודה גורם מכריע במחיר המוצר

וחובתי להגיד בפורום זה, דווקא, שגורם העבודה ויחס השכר למידת התפוקה, משקלם מן המכריעים בקביעת מחיר הייצור, ועל כן גם מן המכריעים בכושר התחרות בשווקי חו"ל.

טוענים: "אחוז העבודה ביצוא המוצר הוא קטן מאד, רק 20-30 אחוז ולכן אין עליה בשכר עבודה ובתוספת יוקר יכולה להשפיע הרבה על המחיר של המוצר הסופי". אין טעות חמורה יותר.

הוצאות הייצור ליחידה מוגמרת הן בדרך כלל קומפוזיציה של כמה טיפולים ופרוצסים ולעתים במקומות עבודה שונים. יחידת הייצור המוגמרת היא פרי אקומולציה של כל הטיפולים והפרוצסים בסרט נע של הייצור. ובכולם – אלמנט העבודה והשכר תופשים מקום חשוב.

העבודה מתחילה מן האניה בצי שלנו והיא בנמל בפריקת חומר הגלם. היא בתחבורה ובהובלה לבית החרושת ומבית החרושת, היא בכריית חומר הגלם בארץ, בחשמל שבו משתמש המפעל, במים ובמפעלי התיקונים, במוסכים וכו'.

מרכז פלק חישב את אחוז שכר העבודה מן הערך המוסף בתעשיות מסויימות ומצא: -

|  |  |
| --- | --- |
| התעשייה | % שכר העבודה מן הערך המוסף (בהוצאות הייצור) |
| מזון | 72.3 |
| נייר ודפוס | 76.4 |
| הלבשה והנעלה | 58.5 |
| מלט ומחצבים | 79.5 |
| כימיקלים | 62.0 |

- - - - - - - - - - - -

- - - - - -- - - - -

- - - - - - - -

אנו "אוכלים" עתידנו

נטוש אצלנו ויכוח על תוספת היוקר; ולא היא – לא בתוספת היוקר דווקא העניין ולא בזה קא פליגי. בהוצאות הייצור הגבוהות האסון. ביוקר הנגרם על-ידן ובחוסר היציבות במשק ובכלכלה – המכשלה.

אני מצדי מוותר מראש על כל נומנקלטורה ועל טרמינולוגיה. לדידי יקרא כל השכר תוספת יוקר או כל שם אחר – לא בשם העיקר.

אני מסכים מראש לכל שכר, אם רק לתפוקה יתאים.

הבו לנו יצור מוזל, - כי רק אז חיים אנו.

- - - - - - - - - - - -

- - - - - -- - - - -

קרובים היינו אשתקד ליציבות במחירים, בשער, במטבע וקרובים ליציבות בשוק ובמשק.

מקווים היינו שעל ידי שיפורים בהליכי העבודה ועל ידי הגברת פריונה והגדלת תפוקתה, תורחב יכולת השיווק והמכירה לחוץ ואיתם יחד הייצור שיאפשר תעסוקה יוצרת מלאה.

בעזרת פיתוח החקלאות הוותיקה והחדשה יכולנו לקוות לקביעות במחירי התוצרת ואולי גם להוזלתה.

וכאן קפץ עלינו רוגזה של תוספת השכר הכללית ללא תוספת תפוקה וללא קמוץ במנגנון הייצור והשירותים וזעזע מחדש את כל הבניין.

תוספת שכר ללא תוספת מתאימה בייצור נכסים ומוצרים סופה המוכרח לגרור יוקר חדש. יוקר חדש עלול לדרוש תוספת שכר וחוזר חלילה. וסוף הדבר אשליה, צרור נקוב, אינפלציה במחירים, סגירת שוקי חוץ וצמצום שווקי פנים, צמצום ייצור וריבוי אבטלה.

מעמסת תשלום נבוב של 150 מיליון ל"י אם תועמס על שכמי המשק על ידי התוספות השונות במשך השנה ללא תפוקה מוגדלת בתמורתו עשויה לערער הישגי היציבות.

ואם גבו של המשק אמנם לא ישבר, הרי זה בזכות התמיכה בכספים שנועדו תחילה לפיתוח ולבניין. התכופף הגב ומי יודע הקש לשבירתו.

ידוע נדע כי אנו אוכלים עתידנו הקרוב ועתיד הדור הבא.

הנה, על-ידי ייקור הבנייה בגלל העלאת שכר יסוד ותשלומים סוציאליים נוספים ועל ידי תוספת יוקר שנגרמת גם על ידי תוספת שכר הייסוד, יעלה המחיר באחוזים ניכרים.

הממשלה והסוכנות בונים בעד עשרות מיליונים ל"י בתים לעולים, ליוצאי שכונות עוני ולשכבות עמלות אחרות.

ברור הוא שהעלאת השכר וההתייקרות מקצצות ביכולת הבנייה.

ההתייקרות אכלה חלק מהבתים, תחילה אולי בשטח הבית ובטיבו ולבסוף גם במספר.

רבבות נפשות נשארות חורפים נוספים בבדוניהם ופחוניהם באשר העלינו שכר ומחיר לכולם ולכל. רזולוציות, תביעות ומשאלות חסודות אינן מקימות בניינים. בתים פשוט לא נבנו והנפגעים, הנם כמובן יושבי משכנות העוני והבדון.

הוא הדבר בהתיישבות הצעירה החדשה. לולא העלאת שכר ובעקבותיו העלאת מחירים היינו יכולים להזרים עוד מיליונים להשלמת ביסוסם ופיתוחם של היישובים החדשים.

הקדמת ביסוסם הייתה מאפשרת ייצור מוגבר של תוצרת חקלאית והוזלתה.

אנו פשוט אכלנו על ידי שכר ותוספת שכר מיליונים נוספים ורבים מתקציב הפיתוח.

וכאשר הקטנו בהכרח בניין והקטנו בהכרח פיתוח בגלל הקטנת ערכם הריאלי של תקציבי הפיתוח, אנו גורמים להגדלת האבטלה.

וכאשר אנו מייקרים מוצרי התעשייה בגלל אותה הסיבה של העלאת השכר והרווח הנומינליים, אנו כורתים ענפים עליהם אנו רוצים ליישב ולבסס הייצוא שרק בהתרחבותו יש תקווה ופתרון לתעסוקה יוצרת מלאה.

- - - - - - - -

וכאשר אנו מייקרים מוצרי התעשייה בגלל אותה הסיבה של העלאת השכר והרווח הנומינליים, אנו כורתים כנפים עליהם אנו רוצים ליישב ולבסס הייצוא שרק בהתרחבותו יש תקווה ופתרון לתעסוקה יוצרת מלאה.

- - - - - - - -

שכר צמוד לתפוקה

לא שמענו עוררין על ההנחה כי עתידנו הכלכלי בייצוא. גם לא שמענו עוררין כי הייצוא מחייב ותובע ייצור מוזל.

כל מי שיודע דרך ריאלית להשגת המטרה ומסתירה מפנינו את נפש המפעל הוא קובע. כל מי שיודע דרך ממשית לייעול מהיר של המפעלים, לצמצום במנגנון, באדמיניסטרציה ובעבודה המביאים להוזלה, - יקום ויגלנה.

וכל מי שיודע דרך להגדלה מידית של התפוקה תמורת השכר הקיים ובדרך זו להביא הוזלה לעולמנו יגלה לנו הסוד ונדעהו גם אנו.

אני, אין אני מאמין כי בהטפה גרידא תעלה התפוקה בהמונים. ללא הכרח חיים וללא הצמדת השכר על כל חלקיו ותנאיו לתפוקה בצורה כל שהיא לא יקום הדבר. יותר שכר יקבל אדם שיעשה מאמץ ליצור יותר.

במצבנו היום דומה בהרבה מדיניות השכר והתפוקה למדיניות הקוסט-פלוס.

בשיטה הקיימת אין כל הכרח במאמצים. השכר ותוספות היוקר וכל יתר התוספות, הפרמיות, הזכויות מתקיימות באופן אוטומטי.

השיטה נפסדת ולא תקדם אותנו.

הכרחית תלות מסוימת לבין השכר והתפוקה מחוץ אולי למינימום קטן וראשון של השכר.

ואף גם זאת. לנו לא נתן להסתתר מאחורי גבם של "מתעשרים" מדומים ולטעון, שבעצם, התעשייה מעשירה בעליה ומסוגלת ללחום מלחמתה בשווקי חוץ ופנים.

איננו רק פועלים המוכרים שריריהם ואנרגיה שלהם לאחרים.

הננו בעצמנו בעלי משק בחקלאות, בתעשייה, במלאכה בבנין ובתחבורה.

בכל אלה חלקנו רב לנו ואנו יודעים הנפתולים אשר מתפתלים מפעלנו במאבק על קיומם.

הכרחית – מדיניות ייצור וייצוא

חברים, נראה לי כי בצד ועל יד מדיניות השכר והעבודה שתנועתנו נאבקת עליה אנו חייבים גם במדיניות הייצור, הייצוא והשווק.

השתדלתי להסביר ולהוכיח שתנועתנו, ברצון הגורל, איננה רק תנועת עובדים המוכרים שריריהם וכוחם לאחרים.

ברשותנו וברשות המדינה, חלקים עצומים ומכריעים מנכסי צאן הברזל הכלכליים של המדינה ומאמצעי הייצור, הדיור והתחבורה שלה.

בידי המדינה, ההסתדרות ובידי גושים קיבוציים התיישבותיים ארציים קיימים החקלאות ומפעלי חרושת ומלאכה רבים.

בעצמנו בנינו והקימונו ואתם, בעצמנו עובדים ומנהלים אותם, לעתים גם בעצמנו או בעזרת מוסדותינו משווקים תוצרתן.

במפעלים אלה כל האחריות על עצמנו. אין כל אפשרות להטיל אשמות על מנצלים ומתעשרים בוודאי לא יעלה על הדעת להאשים מפעלי חרושת של אחוד הקיבוצים או קיבוץ השומר הצעיר בניצול קרטליסטי או מונופוליסטי ובהתעשרות על-ידם.

כאן אנו נמצאים פנים אל פני המציאות האפורה. עצמנו ובשרנו הם המפעלים הללו. נדובב את האחראים למפעלים אלה ונשמע מה בפיהם. מה הם תנאי העבודה והייצור. איך אפשר להרחיב התעשייה, איך לייצא, איך לכבוש שווקים.

מה התנאים ומה האקלים הדרוש לפיתוח רחב של תעשייה שתקלוט עוד רבבות רבות של עובדים. בויכוח על שכר ועל תוספת יוקר נוהגים חברים פועלים לטעון נגד בזבוז במפעלים ונגד חוסר יעילות בהנהלה וכו'.

בטענות אלה יוצאים ידי חובה ומוצאים הכשר להעלאות נוספות של שכר, מייקרים את הייצור ומתעלמים מן העובדה שאנו מהדקים מדי פעם יותר עניבת החנק על צוואר המשק.

ייכנסו הפועלים לאחריות להנהלת המפעלים!

אין פועלי התעשייה בכלל ותעשייה הסתדרותית או קיבוצית בפרט יכולים ומותרים להיות אדישים ליכולת פחותה, ייצורה וכיבוש שווקים לעצמה. אם באמת הם רואים בזבוז וחוסר יעילות, יכניסו טובי חברים להנהלה. עליהם לדאוג לענף התיישבותם וקיומם כשם שדואג עמל ומתאמץ המתיישב בקיבוצו ובמושבו.

חייבים פועלי החשמל לדעת, שמוצרם חדור לנבכי כל המשק ועורקיו. מחיר החשמל משפיע על מחיר הכל.

חברינו הטובים במפעל זה יודעים היטב ויותר מאחרים, שהעבודה טעונה ייעול רב, שאפשר לקמץ, שצריך להקטין מספר העובדים והמהנדסים. איכה ישבו בנידון זה בחיבוק ידיים? מה עזרתם לכך? אגיד יותר: מה האיניציאטיבה שלהם לכך?

ואם לשם כך נחוץ שיכנסו להנהלה – ברוכים הבאים ובכוח ובהשפעה רבה. הוא הדבר במפעלים אחרים, הרי זה המפעל החלוצי הגדול לאור וכוח. למה יחשך עולמנו ותחלש דעתנו עלינו לרגלי התייקרות החשמל ללא הכרח טבעי?

אלה המים – בהם תלוי גורל כיבוש השממה ויישוב הספר.

יכולני להעביר לפניכם שורה של מפעלי תעשייה גדולים ויסודיים שאנו אחראים להם בשלמות; מפעלים אשר אם יצליחו ואם יעמדו על רגליהם הם יתנו תקווה ובסיס לפיתוח, לייצור ולתעסוקה. וכיום בתנאים הקיימים הם נאבקים קשות על קיומם הרנטבילי על כיסוי הפרצים ועל השגת סובסידיות.

אי אחריותנו למצב? אי אחריות העובדים? למה נתעלם מהקשר שבין הוצאות העבודה וייעולה,ף ובין קיומו של המפעל.

המיסים לבדם לא יישאו בעול הסובסידיות

כיסוי הפסדים וסובסידיות תובע הטלת מיסים נוספים לכיסויים. והמיסים מייקרים מצדם החיים וחוזר חלילה.

ואגלה סוד: אינני נבהל מסובסידיות הכרחיות לכיבוש שווקים, אולם, השאלה היא מה גודל הסובסידיות, מה היקפן ומה מקורן.

מערכת המיסים לבדה בשום אופן לא תוכל לעמוד בחזית זאת.

גם למיסים יש נשמה והיגיון. יש גבול אשר מעבר לו בזמנים כתיקונם, רק נשק וחורבן.

והרי אנו באמת רוצים בבואם של בעלי הון שישקיעו במפעלי תעשייה מתוך תקווה לרווחים הוגנים ומקובלים בעולם.

ואינני בא לומר שמערכת המיסים שלנו היא כליל השלמות. אפשריים ונחוצים בוודאי שינויים, תיקונים, ושיפורים מתקופה לתקופה. אולם, לא המיסים לבדם יוכלו לשאת על עצמם את ההוצאות לסובסידיות.

התעלמתי כביכול ממצבנו הביטחוני, מן ההכרח העליון להוציא ולהשקיע סכומים אדירים נוספים לביצור ביטחוננו.

כאילו התעלמתי גם מן החובות החדשים אשר מטילה עלינו קליטת עולים חדשים.

לרגע הנחתי שיימצא נדיב ידוע או נעלם, יחידי או קולקטיבי שיישא בדאגה זו.

ראיתי חובתי הפעם לרכז את ליבכם ומבטכם למצבה הנוכחי של המדינה ואוכלוסייתה. המדינה ואוכלוסייתה הקיימת יחד עם גידולה הטבעי כמובן, כשהם נתונים לעצמם – איך הם יתקיימו? מה דרכם לכלכלה בריאה ונושאת עצמה.

נביט בעיניים פקוחות למציאות ואל נפן לייצר ההתחמקות.

מעשה בת היענה אינו הולם אותנו והוא לא יינתן לנו.

הכרחית לנו מדיניות ייצור וייצוא בצד מדיניות השכר. עלינו להיות בחזית יוצרי המדיניות הזאת.

- - - - - - - - - - - -

- - - - - -- - - - -

- - - - - - - -

חזון הפיתוח

ועכשיו, חברים, בבואי לקבוע קווים אחדים לעבודתנו בימים הבאים, הרשוני לקרוא מדבריו של חבר אחד בוועידה השביעית של המפלגה.

"בעוד ארבע שנים – ואם יעלה הרצון או ההכרח מלפני מזכיר המפלגה של מפלגת פועלי ארץ-ישראל, שהרי בעוד 5-6 שנים – תתכנס הוועידה השמינית.

מה ומי נהיה אנחנו אז, בימי הוועידה הבאה? בדמיוני זו התמונה המצטיירת: כולנו, נקווה נהיה בוועידה ההיא: אם באולם ואם מחוצה לו. אלינו יצטרפו עוד הרבה עשרות ומאות צירים שנבחרו על ידי המוני חברי המפלגה מכל מרכזי הארץ, פנותיה וירכותיה.

הארץ תמנה אוכלוסייה של שני מיליון נפש בערך עקב ממדי קיבוץ הגלויות.

גולה על גולה תתרוקן מיהודייה עד אשר כמעט כל הגלויות המרודות והשחורות תכלינה. הכל יזרום וייעלה לארץ והיא תבנה מחורבנן.

כוחה ועוצמתה של הסתדרות הפעולים עלולה להגיע למחצית המיליון חברים, אשר בידיהם יהיו גלגלי המשק המוקם, מנופיו, מחרשותיו, צינורותיו ומשכי הזרע שלו.

עם עובד רב המקים את קהילת העבודה והחירות הסוציאליסטיים שלו.

דברים רבים יתרחשו בנוף הארץ ושטחיה.

לאורכה ולרוחבה של הארץ ייבנו בוודאי כרבע מיליון בתים ביישובים מצורות שונות.

ארבע עד חמש מאות כפרים נוספים מעובדי האדמה ומוציאי לחמה יקומו על פני הארץ לאורך רשת ענפה ומסועפת של כבישים בהר ובמשק בצפון, בדרום ובנגב. לצדי הכבישים שדרות עצים מצלים ומוסיפים גוון תרבותי לנוף הארץ.

באר-שבע תהפך לעיר בעלת אוכלוסייה רבה. בעקבותיה ולצדה מגדל-גד, כורנוב ואילת ובוודאי יקומו עוד ריכוזים עירוניים וסביב כל אחד עשרות ועשרות כפרים. כאלף כפרים יהיו אז בארץ ובהם עשרות אלפי עובדים ומשפחותיהם.

ילדים ונוער לאלפים ולרבבות ישוקקו בתוך הכפרים הללו.

מקץ השנים הללו לא יישא הירקון את מימיו לים-התיכון, הוא ייסוב ממסלולו ויוכל להשקות את הדרום ואת הנגב הצפוני.

החולה תיובש ויוקמו שם ישובים: מעיינות בית-שאן ירוכזו ויוסדרו, מי הביצות ייהפכו למי ברכה; עשרות ומאות מיליונים קובים מים יועלו מנבכי האדמה, לפי מיטב הניסיון של המהנדסים, הקודחים, הפועלים והמתיישבים בארץ-ישראל.

לא התיישבות האלף אליה הורגלנו בשנים שעברו כי אם אלף כפרים יהיו אז בארץ ובהם בית יוצר אדיר וסדן כביר לבריאת עם מחדש שיקום ממכיתותיו. מתוכו יקום דור מושרש בקרקעו, מושזף משמשו, רווי גשמיו, ספוג רוחותיו וריחותיו ומובשל מחמתה של הארץ.

ניב חדש אחדי ושפה עברית עסיסית על לשון כל באי הגלות. לא עוד בבל של לשונות. שיר עברי חדש, זמן וניגון עבריים יושרו על כל הר ובכל גיא.

סדן לחידוש ולרענון תרבות עם... על מוסרו כשרונו וגאונו.

תוך השנים הללו בוודאי נצעד צעדים מאוששים לקראת ניצול אוצרות ים המלח. נעבור כברת דרך רצינית לקראת ניצול הכוח אשר בפוטנציה של טבע הארץ; נתקרב לניצול הכוח הרדום אשר בהפרשי הגובה בין הים התיכון וים המלח אשר למעלה מ-400 מטר יגיע".

אלה היו דברי לוי שקולניק...

הוא אשר חזינו ושהבטחנו לציר ירוק על גבי שחור.

ואם גם לא הכל הושלם במלואו הרי נודה: ביצענו המשימה בכבוד ובאחריות.

ואשר לבאות, קשה להנבא. מי יודע אולי באמת תקוים ועידת מפלגה אחת לשנתיים.

קטע זמן די מכובד אמנם בחיי חברה ומפלגה, אך לא מספיק לביצוע רבתי בשדה הפתוח הכלכלי. אחת נוכל לומר, כל המאמצים להמשך אותה הדרך בקוויה היסודיים.

קווי הפיתוח בעתיד

בשנים הבאות עלינו להשלים את ציודם וביסוסם של מאות המושבים והקיבוצים שעלו על הקרקע מאז המדינה.

משקים רבים שהוקמו לפני המדינה ופיתחו המשק והרחיבו הייצור על חשבון הלוואות-מסחריות – יהיה עלינו לעזור להם להיחלץ ממועקת החובות וריבית נושכת.

מי הירקון יובלו במלואם דרך צינור שני אל הדרום. בד בבד נשקוד על חישוף וגילוי מים תת-קרקעיים בארץ לכל מרחביה ואיזוריה.

נשקוד על המשך ביצוע מפעל הירדן בהתאם לתכנית המים הארצית.

ניישב אלפי משפחות נוספות, חלקם ביישובים חדשים בנגב ובספר וחלקם בישובים הקיימים.

נפנה עצמנו להכשרת ההר על שטחיו הנרחבים ליישוב אלפי משפחות חקלאיות בקרב הימים.

מרכז הכובד בפעולתנו בשנים הקרובות, נוסף למרכז ההתיישבותי החקלאי, יווצר בשדה התעשייה החרושת והמלאכה.

בעוד החקלאות מוגבלת על ידי השטח ועל ידי המים הרי התעשייה הקלה, הבינונית והבסיסית בין שהם יעבדו חומר גלם מובא מהחוץ ובין שיעבדו חור ארצי שלנו, תלויים רק במרצנו, בידיעתנו וביכולתנו לעמוד בהתחרות בשווקי העולם.

הארץ לא חוננה באוצרות טבעיים רבים ומעולים.

אולם היא הנותנת. מה שנפגם בטבע הדומם עלינו לתקן על ידי אימוץ מעולה של כוחות האדם שלנו וכישרונותיו. פיתוח תעשייה ענפה הקולטת ומעניקה מאות אלפי פועלים ומהנדסים מתכננים ומנהלים, גזירת גורלנו היא.

ואם ניצור ונקדש לעצמנו מדיניות ייצור וייצוא ונשקוד על הקמת אקלים ותנאים מתאימים נעלה על דרך רבה.

נמשיך ונתמיד במלוא מידת יכולתנו בבניין אלפים ורבבות בתים ודירות לשיכונם של שארית בני המעברות ולרבבות עולים חדשים.

נשקוד על הרחבת הדיור בישובים החקלאיים, ובאזורי הפיתוח.

נדאג לביטול שכונות העוני והחלפתם בדיור תרבותי להמוני העובדים והעולים אשר בפרברים מתוך תשומת לב מיוחדת לשטח הגדול ביפו ודומהו.

נעודד תנועת חסכון עממית בבניין ובמשק בכל צורה.

נפעל להעברת אוכלוסייה מן הערים הגדולות לאזורי הפיתוח ועריהן החדשות צמוד למפעלי עבודה וחרושת שיוקמו מחדש או יועברו ממקום למקום.

הצי המסחרי שלנו גדל בשנים האחרונות והפך מכשיר כלכלי ומדיני חשוב. הוא גדל פי שניים ושלושה.

נשקוד על הגדלתו המתמדת ונאפשר לו לנטות זרועו על ימים רבים ועל מרחבי מחייה נוספים.

משק הנושא את עצמו

מלאכת פיתוח רחבה לפניו בחקלאות ובתעשייה, בתיירות בספנות ובמחצבים. הניסיון שצברנו בשנים האחרונות יעמוד לנו לדאוג לכך שהשקעותינו יהיו שקולות יותר, מחושבות יותר מתוכננות יותר.

מאתנו נדרש ואנו נתבעים לבנות משק הנושא את עצמו, משק רנטבילי, משק המסוגל למכור את סחורתו בשווקי חוץ, משק המסוגל להרוויח את מטבע החוץ הנחוץ לשם רכישת חומרי הגלם שאינם מיוצרים בארץ.

ציבור הפועלים שנשא בעול הבניין והפיתוח של הארץ ושל המדינה מאז ימי העלייה השנייה – יקום בו הכוח לעשות את המהפכה הגדולה בעבודה ובתפוקה, בהנהלה, בשכר ותאפשר ותבטיח הרחבת מעגלי התעסוקה היוצרת,, תשחרר אותנו מסיטוי אבטלה ותצעידנו לקראת אפשרות קליטה לרבבות מאות אלפי עולים ולקראת קוממיות כלכלית ומדינית.